Հայ–կանադական բարեկամությունը շատ ավելի մեծ ապագայի ներուժ ունի\nՀայ–կանադական բարեկամությունը շատ ավելի մեծ ապագայի ներուժ ունի\nՀանրապետության նախագահի նստավայրում երեկ կայացել է նախագահ Արմեն Սարգսյանի եւ պաշտոնական այցով Հայաստանում գտնվող Կանադայի վարչապետ Ջասթին Թրյուդոյի հանդիպումը՝ երկու երկրների պատվիրակությունների մասնակցությամբ, հայտնում են ՀՀ նախագահի մամլո գրասենյակից։\nՆախագահ Սարգսյանը բարի գալուստ է մաղթել Կանադայի վարչապետին Հայաստանի մայրաքաղաք եւ Ֆրանկոֆոնիայի ժամանակավոր մայրաքաղաք Երեւանում. «Մեր ժողովուրդը շատ լավ գիտի Ձեր ընտանիքը։ Կանադան Հայաստանի համար շատ հարազատ երկիր է։ Մենք մշտապես գնահատել ենք Կանադայի ժողովրդի ու Կանադայի կառավարության ջերմ վերաբերմունքն այն հայերի նկատմամբ, ովքեր կարիքի մեջ են։ Հայերը երբեք չեն մոռանա Ձեր այն քայլը, երբ Դուք անձամբ ողջունում էիք Սիրիայի մեր հայրենակիցներին։\nՍրանք պարզապես լավ խոսքեր չեն, սրանք խորը գնահատանքի խոսքեր են։\nԻհարկե, մենք մեծապես գնահատում ենք նաեւ այն, ինչ արել է Ձեր հայրը։ Այն ժամանակ, երբ Դուք այցելել էիք Հայաստան, դա երկրաշարժին հաջորդող ժամանակահատվածն էր, երկիրն անկախանալու շեմին էր։ Սակայն դա նաեւ մի շրջան էր, երբ սկսվեց ղարաբաղյան շարժումը, որը դարձավ շարժում հանուն երկրի անկախության»։\nԿանադայի վարչապետ Ջասթին Թրյուդոն իր հերթին նշել է. «Ուրախ եմ վերադառնալ Հայաստան։ Հաճելի է խոսել Կանադայի ու Հայաստանի միջեւ բարեկամության մասին, որն ունի լավ պատմություն, սակայն շատ ավելի մեծ ապագայի ներուժ»։ Նրա խոսքով՝ այժմ Հայաստանի համար հիանալի քաղաքական ժամանակահատված է, որը տանում է դեպի ավելի իրական, ավելի խորը ժողովրդավարություն, տնտեսական ավելի մեծ հնարավորություններ։\nԿանադայի վարչապետը բարձր է գնահատել իր երկրի՝ հայկական ծագում ունեցող 60 հազար քաղաքացիների ներդրումը Կանադայի հաջողության պատմության գործում։ Այն նաեւ ողջ աշխարհից մարդկանց ընդունելու դրական պատմության փայլուն օրինակ է, ինչը դրսեւորվել է նաեւ մեր օրերում, երբ իր երկիրն ընդունել է սիրիացի փախստականների։\nԿանադայի վարչապետը հույս է հայտնել, որ Հայաստանն ու Կանադան կկարողանան միասին ավելի ամուր ապագա կառուցել՝ նշելով, որ հայերը յուրահատուկ ժողովուրդ են, եւ աշխարհի որ անկյունում էլ լինեն, պահպանում են իրենց ազգային ինքնությունը, լեզուն ու մշակույթը։\nԶրուցակիցները համակարծիք են եղել, որ երկու երկրները կարող են հաջողությամբ համագործակցել կրթության, տեղեկատվական տեխնոլոգիաների ոլորտներում։